SET ปิดบวก 5 จุด รับดอลล์อ่อนค่า-ราคาน้ำมันขึ้น-แรงซื้อกลับหุ้นรพ.หนุน
SET ปิดบวก 5 จุด อานิสงส์ดอลล์อ่อนค่า-ราคาน้ำมันขึ้น หนุนกลุ่มพลังงาน อีกทั้งยังมีแรงซื้อกลับหุ้นกลุ่มโรงพยาบาลหลังจากราคาปรับตัวลงไป พรุ่งนี้ตลาดฯมีโอกาสพักตัว พร้อมให้แนวรับ 1,580 - 1,570 แนวต้าน 1,598 - 1,600 จุด
24 ส.ค. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยวันนี้ปรับตัวขึ้นมาในทิศทางเดียวกับตลาดหุ้นภูมิภาคเอเชียที่เคลื่อนไหวในแดนบวกเป็นส่วนใหญ่ ขณะที่ตลาดยุโรปเทรดบ่ายนี้แกว่งไซด์เวย์ หลังเงินดอลลาร์สหรัฐฯอ่อนค่าและราคาน้ำมันปรับตัวขึ้น ช่วยหนุนหุ้นกลุ่มพลังงาน และส่ง Sentiment บวกให้ตลาดฯ ทำให้ดัชนีดีดตัวขึ้นไปแรงทดสอบใกล้ระดับ 1,600 จุดก่อนเผชิญกับแรงขายทำกำไรกดดันให้ย่อตัวลง นอกจากนี้ ตลาดฯ ยังมีแรงซื้อกลับหุ้นกลุ่มโรงพยาบาลหลังจากราคาปรับตัวลงไป
อย่างไรก็ดีแนะติดตามการการประชุมประจำปีของธนาคารกลางสหรัฐฯ (เฟด) เมืองแจ็คสันโฮลในวันที่ 26 – 28 ส.ค.นี้ และการประชุมศูนย์บริหารสถานการณ์โควิด-19 (ศบค.) ช่วงปลายสัปดาห์จะมีการคลายล็อกดาวน์หรือไม่ หลังจากจำนวนผู้ติดเชื้อโควิด-19 รายวันลดลง
สำหรับแนวโน้มการลงทุนในวันพรุ่งนี้ (25 ส.ค.) นายวีระวัฒน์ กล่าวว่า ตลาดฯมีโอกาสพักตัวหลังจากที่ได้ปรับขึ้นไปมากแล้ว พร้อมให้แนวรับ 1,580 – 1,570 จุด ส่วนแนวต้าน 1,598 – 1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 5,317.44 ล้านบาท ปิดที่ 37.00 บาท เพิ่มขึ้น 1.00 บาท
KBANK มูลค่าการซื้อขาย 5,177.08 ล้านบาท ปิดที่ 118.00 บาท ราคาไม่เปลี่ยนแปลง
OR มูลค่าการซื้อขาย 3,081.32 ล้านบาท ปิดที่ 29.50 บาท ลดลง 0.50 บาท
PTTEP มูลค่าการซื้อขาย 2,915.19 ล้านบาท ปิดที่ 108.50 บาท เพิ่มขึ้น 4.00 บาท
BBL มูลค่าการซื้อขาย 2,583.26 ล้านบาท ปิดที่ 114.00 บาท เพิ่มขึ้น 1.50 บาท
 
 